Pia Kjærsgaard (DF), 2003-02-28:
Men det er åbenbart først nu, at fru Anne Baastrup har fået en forståelse af, at vi støtter ethvert initiativ, og at vi bakker op om den danske regering i dens støtte til USA for at få fjernet den despot, som i allerhøjeste grad har været skyld i, at de irakiske flygtninge befinder sig i Danmark nu i dag.
Jeg vil godt sige til hr. Ole Sohn, at jeg synes, det er trist, at hver evig eneste gang man føler, at man bliver trængt lidt op i en krog, bruger man ordet menneskesyn heroppe.
Det har intet med denne debat at gøre.
Hr. Ole Sohn taler om min humane indstilling.
De afviste asylsøgere befinder sig sikkert ikke særlig bekvemt, ikke særlig rart og ikke særligt luksuriøst, det kan vi godt blive enige om.
Men vil hr. Ole Sohn ikke give mig ret i, at det dog trods alt er bedre end det, hr. Ole Sohn påstår, de skulle sendes tilbage til, netop til den visse død, som hr. Ole Sohn har udtalt?
Der er jo trods alt en vis forskel, og det er jo det, som det velhavende land Danmark, som hr. Ole Sohn kalder det, tilbyder.
Det er en blank afvisning fra Dansk Folkepartis side af beslutningsforslag nr. B 85 fra SF. Ligesom andre har været oppe og sige, er vi lodret imod, at man laver en særlov om irakiske flygtninge, for det er jo helt nøjagtigt det, man gør.
Man nævner oven i købet direkte i forslaget, at det er et midlertidigt stop for hjemsendelse
af afviste asylansøgere fra Irak.
Det kan ikke være andet - intet som helst andet - end en særlov.
Jeg har bestemt også i erindring, hvordan tidligere særlove har vundet hævd, og at man bagefter ikke har ønsket at ændre status, så de, der har fået midlertidig opholdstilladelse ved en særlov, bliver her permanent.
Det synes jeg ville være umådelig risikabelt at løbe ind igen.
Jeg må nok sige, at indimellem undrer jeg mig lidt, fordi jeg synes, der er meget tvetydig tale fra SF i forbindelse med udlændingepolitikken.
SF har sådan set
hele vejen igennem været tilhænger af de instanser, der er omfattet af udlændingeloven.
Jeg ved godt, at i dag støtter SF bestemt ikke udlændingeloven i dens nuværende udformning, men det er jo sådan, at der stadig er mange forskellige klageinstanser, hvor der ligger afvisninger af de asylansøgere, der her er tale om.
Det, der ydermere er sket, er jo, at UNHCR så sent som i januar 2002 har udarbejdet en rapport, som siger, at der ikke er fare i Irak, hvis man vender frivilligt tilbage.
Nu har jeg lidt svært ved at forstå, at faren skulle være større, hvis man vender tilbage ved tvang, end hvis man gør det frivilligt, men det siges i hvert fald i FN's rapport, at hvis man vender tilbage frivilligt, er der ikke nogen fare for asylansøgerne ved at vende tilbage.
Jeg synes på lige fod med andre, at opstår denne forfærdelige krig, som ingen ønsker, men som kan blive en konsekvens af den terror, det regime, som Saddam Hussein udfører, skal der naturligvis foretages de nødvendige foranstaltninger.
Men jeg vil godt spørge integrationsministeren om et par forskellige ting, fordi jeg synes, de er væsentlige, også i forbindelse med denne debat.
Er det sådan, at man allerede nu er begyndt at forberede
en tvangsmæssig tilbagesendelse, hvis Saddam Hussein fjernes fra styret?
Er det sådan, at man så vil se på de 24.000 irakere, som befinder sig i Danmark?
Det har været fremme i presseoplysningerne, at Udlændingestyrelsen også har taget bestik af rapporten fra UNHCR og har meddelt 9.000, at de kunne vende hjem, fordi man er skeptisk i Udlændingestyrelsen.
Det ser ud, som om de nu har været her så længe, at de kan få en permanent opholdstilladelse, men Flygtningenævnet har sagt fra, og det har ministeren noteret sig.
Men jeg synes, man er nødt til at føre en langsigtet politik.
Det er den ene side af sagen.
Den anden side af sagen er, at regeringen må være forberedt på og også foretage de økonomiske dispositioner, der skal til, hvis krigen bryder ud.
Så vil jeg godt til sidst bede om ministerens kommentar
til de foranstaltninger, den britiske regering arbejder med, nemlig en plan med FN-zoner, hvor asylansøgere anbringes i beskyttede områder, der grænser op til de lande, hvorfra der kommer mange flygtninge.
Det er altså en yderst fornuftig idé.
Jeg synes, det er noget godt, som Tony Blair fra Labour i Storbritannien lægger op til.
Netop i et land, som jævnligt i disse dage diskuterer den meget, meget massive tilstrømning, diskuterer man nu, om det ikke ville være mere fornuftigt med FN-zoner, hvor man kan yde beskyttelse.
Jeg har læst mig til, at den bliver givet for 6 måneder ad gangen, hvorefter man så tager spørgsmålet op til revision, og jeg synes faktisk, det ville være meget, meget godt, hvis Danmark gik ind i den samme vurdering.
Jeg må sige, at Dansk Folkeparti har altid haft nøjagtig den vurdering, at det er langt, langt bedre, hvis hjælpen bliver givet så tæt på hjemlandet som overhovedet muligt, og det bør også være muligt for Danmark at gå ind i den diskussion.